ฟอลคอนตรึงทุกเบี้ยประกัน
ประกาศหากต้นทุนพุ่งแตะ 98% ค่อยขยับลั่นปีนี้โต 20% ปั๊มเบี้ย 1,500 ล้านบาท
15 ก.พ. 2556

ประกาศหากต้นทุนพุ่งแตะ 98% ค่อยขยับลั่นปีนี้โต 20% ปั๊มเบี้ย 1,500 ล้านบาท
ฟอลคอนประกันภัยยันไม่ขึ้นเบี้ย รอต้นทุนพุ่งถึง 98% ค่อยพิจารณา มองแง่ดีปีนี้กำไร 100 ล้านบาท
นางโสภา กาญจนรินทร์ ประธานบริหาร บริษัท ฟอลคอนประกันภัย เปิดเผยว่า บริษัทยังไม่มีแผนปรับขึ้นค่าเบี้ยประกันทุกประเภทในขณะนี้ เนื่องจากต้นทุนการดำเนินงานทั้งหมดในปีนี้คาดว่าจะอยู่ที่ประมาณ 93-95% จึงยังมีช่องว่างที่ทำกำไรได้อยู่ แต่เมื่อใดก็ตามที่ต้นทุนการดำเนินงานทั้งหมดขยับขึ้นไปถึง 98% บริษัทถึงจะมีการพิจารณาเรื่องค่าเบี้ยประกันใหม่ 
อย่างไรก็ตาม ในปีนี้คาดว่าจะมีกำไรประมาณ 50100 ล้านบาท ทำเบี้ยได้ประมาณ 1,500 ล้านบาท หรือเติบโต 19-20% เมื่อเทียบกับปี 2555 ที่ทำเบี้ยได้ถึง 1,275 ล้านบาท หรือเติบโต 92% และมีกำไร 37 ล้านบาท โดยแบ่งเป็นเบี้ยประกันทรัพย์สิน 590 ล้านบาท ประกันภัยรถยนต์ 253 ล้านบาท ประกันเบ็ดเตล็ด 138 ล้านบาท ประกันภัยวิศวกรรม 134 ล้านบาท ประกันอุบัติเหตุส่วนบุคคล 126 ล้านบาท ประกันภัยการขนส่งและทะเล 32 ล้านบาท และรายได้หลักกว่า 70% ยังมาจากยอดการเติบโตบนช่องทางบริษัทนายหน้าหรือโบรกเกอร์ที่เน้นกลุ่มลูกค้าองค์กรเป็นหลัก 
อย่างไรก็ตาม ในช่วงกลางปีนี้จะเปิดตัวโครงการใหม่ส่งเสริมการขายใหม่ผ่านช่องทางขายตรง หรือไดเรกมาร์เก็ตติงเพิ่มเติมอีก เพื่อเจาะกลุ่มคนรุ่นใหม่และขยายตลาดลงมาระดับกลาง จากเดิมที่บริษัทเน้นจับกลุ่มตลาดระดับบน ขณะที่ช่องทางบริษัทนายหน้าหรือโบรกเกอร์ยังเป็นช่องทางขายหลังอยู่เหมือนเดิม และยังไม่มีแผนที่จะขายผ่านช่องทางตัวแทน
สำหรับความคืบหน้าเรื่องการจ่ายค่าสินไหมจากน้ำท่วมใหญ่นั้น บริษัทได้จ่ายไปแล้วประมาณ 50% จากค่าสินไหมทั้งหมด 3,700 ล้านบาท ซึ่งคาดว่าปีนี้จะจ่ายได้ครบทั้งหมด และทางบริษัทแม่กลุ่มแฟร์แฟกยังได้ส่งเงินมาให้อีก 500 ล้านบาท เพื่อใช้สำรองในการจ่ายค่าสินไหมไปก่อน ระหว่างที่รอเงินจากบริษัทรับประกันภัยต่อต่างชาติ